Il-Viċi Kap tal-Partit Nazzjonalista Beppe Fenech Adami ħareġ mill-isptar ta’ Londra wara li t-Tnejn li għadda kien operat biex jitneħħielu tumur ta’ 15-il ċentimetru f’dahru. L-operazzjoni ħadet madwar erba’ sigħat u nofs. Fl-ewwel kumment tiegħu wara l-operazzjoni llejla fuq Xarabank huwa qal li se jkompli jirkupra fl-Ingilterra biex il-ġimgħa d-dieħla jkun jista’ jiġi lura Malta. Huwa rringrazzja lill-poplu Malti għas-solidarjetà li wera miegħu f’dawn il-mumenti diffiċli f’ħajtu. Minkejja li kien operat huwa qal li dan ma jfissirx li l-problema spiċċat hawn izda sostna li dan huwa proċesss li qed jittama li miexi fit-triq it-tajba. Dr Fenech Adami rrakkonta li biex tneħħielu t-tumur tneħħieħtlu parti mill-għadma tal-ispalla u xi muskoli. Għaldaqstant semma li għandu perjodu twil ta’ riabilitazzjoni biex ikun jista’ jgib lura l-moviment ta’ jdejh. Sostna li minkejja l-intervent li sarlu tibqa’ l-imma ta’ jekk it-tumru laħaqx affettwa ċelloli oħra f’ġismu. Huwa qal li issa l-kura trid tkompli u appella biex il-poplu jibqa’ qrib persuni bil-kanċer għax qal li din il-marda ma tidħolx fiha u toħroġ minnha kif ġib u laħaq, iżda sostna li dan huwa proċess li jrid ikompli. F’messaġġ fuq il-profil tiegħu, il-Kap Nazzjonalista Simon Busuttil feraħ bl-aħbar li Beppe Fenech Adami ħareġ mill-isptar u awguralu fejqan ta’ malajr.